Ehkä jopa 50 000 pakolaista pakottaa muuttamaan käytäntöjä pakolaispoliittisissa käytännöissä.

Tavoitteena tulee olla tänne jäävien mahdollisimman hyvä kotouttaminen ja työllistäminen.

Nopeasti vastaanottokeskuksista omiin asuntoihin

Pitkäaikainen makuuttaminen vastaanottokeskuksissa pilaa kenet tahansa. Siksi pakolaiskeskuksista on päästävä eteenpäin nopeasti.

Ei syrjäseuduille

Asuntoja on syrjäseuduilla tyhjillään yllin kyllin, mutta se olisi pelkkää säilömistä. Kotouttaminen on hankalaa, jos ei ole työpaikkoja.

Ei myöskään ole hyvä viedä suurta ulkomaalaisväestöä väkisin alueille, joissa jokaista murtaen suomea puhuvaa pidetään raiskaajana. Kotouttaminen ei oikein suju, jos paikalliset asukkaat vieroksuvat kaikkea erilaista.

Tulijat pitäisi asuttaa isoihin kaupunkeihin, koska niissä on työtilaisuuksia ja monikulttuurinen ja suvaitsevainen ilmapiiri.

Nopeasti lisää pieniä asuntoja

Mutta niissä on myös asuntopula. Asuntotuotantoa on kiihdytettävä merkittävästi ja on sallittava nykyistä pienempien asuntojen rakentaminen. Olisi hyvä, jos asuintalot tehtäisiin helposti muunneltaviksi niin kuin pilarien varaan rakennettavat toimistotalot ovat. Silloin asuntoja voidaan jakaa ja yhdistää myöhemminkin.

Asuntoja hajautetusti ostamalla

Ei ole hyvä rakentaa erillisiä maahanmuuttajien kasarmeja. Maahanmuuttajille on ostettava vuokra-asuntoja tavallisista asunto-osakeyhtiösitä, kuten teki aikanaan Helsingin Asuntohankinta Oy. Koska tämä aiheuttaa ilmeisiä vastaväitteitä ennakkoluuloisissa asukkaissa, on tehtävä selväksi, että asunnosta joutuu pois, jos tuottaa häiriötä naapureilleen. (Näin myös Asuntohankinta Oy teki.) Tämä koskee hyvin pientä osaa tulijoista.

Tyhjistä toimistoista asuntoja

Pääkaupunkiseudulla on yli miljoona toimistoneliötä tyhjillään ja määrä on kasvussa. Niiden muuttamista asunnoiksi on helpotettava. Tilapäisiä poikkeamislupia nopeasti!

Töihin pitäisi päästä nopeasti.

Työttömän soveltuvuus työntekoon heikkenee työttömyyden pitkittyessä, eivätkä ulkomaalaiset ole tässäkään suhteessa erilaisia.

Työntekokielto on kumottava

On välittömästi, vielä tässä kuussa, kumottava määräys, jonka mukaan turvapaikan hakija ei saa tehdä työtä.

Palkkaamisen tulee kannattaa

Kukaan ei ota täydellä palkalla töihin kielitaidotonta irakilaista. Jollakin tavoin hänen palkkaamisestaan tulee tehdä työnantajalle edullista. Meillä on työehtosopimusten yleissitovuus, joka tässä tapauksessa toimii maahanmuuttajien vahingoksi, koska he eivät voi pienemmällä palkalla kompensoida huonoa kielitaitoaan.

Harjoittelijapalkat työehtosopimuksissa tunnetaan. En tarkkaan tiedä, millä kriteereillä työntekijä voidaan palkata harjoittelijana, mutta maallikosta tuntuu, että juuri tällaiseen tapaukseen tuo mahdollisuus sopisi. Toinen, paljon jäykempi malli olisi palkkatuki. Juuri nyt palkkatukirahat ovat lopussa, mutta lisäbudjettia tämä maahanmuuttotilanne joka tapauksessa vaatii.

Helsingissä on sekä työntekijän että yhteiskunnan kannalta aivan sama, kuinka huonoa palkkaa maahanmuuttaja saa, koska pienituloiset ovat niin pahassa tuloloukussa, että käteen jäävä tulo on jokseenkin sama. Samasta syystä palkkatuen maksaminen ei maksa yhteiskunnalle juuri mitään.

Työn vuokraaminen

Työnantaja voi kokea pakolaisen riskirekrytoinniksi. Turhien ennakkoluulojen voittamiseksi työsuhde voisi ainakin aluksi perustua työvoiman vuokraamiseen. Vuokraajana voi olla TE-toimisto tai yksityinen työnvuokrausyritys, joilla on tällä alalla ammattitaitoa. En tiedä, onko esteitä maksaa palkkatukea työvoiman vuokraajalle, mutta jos tähän on esteitä, ne on poistettava.

Onnistuneesta kotoutumisesta pisteitä

Jos tulija täyttää pakolaiskriteerit, asian on sillä selvä: pakolaisstatus on myönnettävä. Väliin jää kuitenkin suuri harmaa vyöhyke, jossa työvälineenä on oleskelulupa humanitaarisin perustein. On ilmeistä, että nämä kriteerit tulevat tiukentumaan, koska tulijoita on niin paljon.

Minä pisteyttäisin oleskeluluvan saajat. Pisteitä saisi paitsi kotimaan olosuhteista, myös kotoutumisesta: kielen oppimisesta ja erityisesti työllistymisestä. Myönnettäessä oleskelulupaa ensimmäisen kerran ei kotoutumispisteitä oikein voi olla kenelläkään, mutta oleskelulupaa jatkettaessa tilanne on jo toinen.

Joku voi pitää tätä periaatteiden myymisenä. Minusta se on vain pragmaattista. Sama maahanmuuttajamäärä tuottaa pienemmän rasituksen, jos joukko valikoituu hyvistä kotoutujista eli kääntäen: näin toimien pystymme ottamaan vastaan suuremman määrän maahan muuttujia.

Jos kotouttamisessa onnistutaan, maahanmuuttajat voivat muodostua taakan sijasta voimavaraksi, kuten Jaakko Kiander jo ehti huomauttaa.

= = =

Koska aihe koskee maahanmuuttoa, noudatan moderoinnissa tavanomaista tiukempaa linjaa. Mitä ei osaa sanoa solvaamatta, ei kannata sanoa lainkaan.